Stark statt mächtig      De Schweizer Psyscholog Jean Piaget (1896  1980) hodd schun vor Johrzähnde die moralisch Entwicklung vun Kinna unnasucht un gfunne:  1. Smoralische Fundament vummä Mensch is mit  sechs Johr weitgehend gelegt. Kinna in dem Alder känne Guud un Bees rescht sischa unnascheide un ihr Va-halde denooch rischde.    2. Die moralisch Kernkompetenz is die Achdung. Achten im Sinn vun respektie-re, wertschätze, beachte, achtsam mit umgehe.    Wer Achdung hodd vor onnare Mensche, vor de Nadur, de Sache un vor sisch selwa, wärrd sisch wahrschoinlisch rischdisch verhalde. Die Achdung (odda ihr Fehle) durschdringe alle Urdeile un Entscheidunge vun Mensche, egal, um was es  geht. Achdung, nädd Riggsischtslosischkeit isses Zentrum vun ännare starke Persönlischkeid.    Je stärker Achdung immä Mensch verworzelt is, umso wänischa wärrd er soin Vordeil suche zum Nochdeil vun Onnare. Wer Achdung schbiert, bloost sisch nädd uff, schmeißt soin Abfall nädd onnare vor die Fieß, losst soin Hund nädd in die Gegend kagge, vadummbeitlt nädd sGeld vun onnare un nädd soi eigenes. Er duud de Mensche nädd sEsse mit Dioxin wärzze. Iwwrischens bloost er soine Mitmensche aa nädd Nigoddinn  un Dioxin per Kibbe ins Gsischt.    Er setzt nädd die Ellebooge oi, sondan Herz un Hirn. Er vasucht zu frooche: was hodd des, was isch mach un wie isch leb, fär Folge fär Onnare. Die Achdung is die wischdigschd Tugend im Alldaach, ihr Fehle die greescht Sünd. Lehrer un Eldan, wo Achdung hawwe, trete käm Kind zu nah. Sie frooche ä Kind, ob ses oolonge därrfe, un wonn sem bloß sKiddele zurescht rigge wolle. Un sKind lernt Achdung dursch Vorbild  nädd onnaschd.    Unsa chronische Krise,  ob Finanz-Sauereie, Lebensmittelvergifdunge (Dioxin!), odda Missbrauch un Misshondlunge in Familie, on konfessionelle Indernade odda de Odewaldschul, sin vor allem Ausdruck mangelnder Achdung. Sie sin Folge vun Persönlischkeitsdefizide, mangelnde Stärke kombiniert mit Macht. Beispiel: de Bischof M. in der Stadt A. Innare gewaldische Kathetrale aus Macht hockt ä gonz schwaches Männl, des nädd mit Geld un nädd mit Mensche umgehe konn. Der kännt selwa än Vormund brauche!    So, wie unsa Gsellschaft  funktioniert, biede Persönlischkeitschwäsche, wie Selbschtiwwaschätzung, Herrschsucht un Mangel an seelischer un geischdischer Bildung Wettbewerbsvordeile im Kampf um Macht. Monschmol simma so dur-schänonna im Kobb, dass ma die Schwäsche noch fär Stärke halde.    Religione, wo nädd Achdung in de Mittelpunkt stelle, brauche ma nädd. Schule, wo oogeblisch in de Tradition vun de europäisch Uffklärung stehe, un hinna onna-re Maske sgenauso mache, brauche ma nädd. Bolidigga, Medie- un  Wirtschafts-bosse, wo kä Achdung hawwe, grad vor de sogenonnde klääne Leit, brauche ma aa nädd.    Moine Studende haww isch als persönlisches Ziel imma empfohle: Versucht stark zu wärre statt mächtig. Gsellschaft braucht Macht, um Probläme zu löse und Ent-scheidunge herbeizuführe. Awwa weh uns, wonn Macht dursch schwache Per-sönlischkeide iwwa uns kummt un nädd dursch Achdung zivilisiert wärrd.    Wer sisch mit Unnerentwicklung befasst, weeß, sgibt viel Ursache fär Armut, Entwicklungsblockade un  Elend. Ään Fakdor is imma debei: Völker verelende, wonn Fraue nädd uff alle Ebene gleische Chance un Reschde hawwe. Unne-rendwiggelde Länder deede bessa dosteh, wonn Fraue nädd bloß die Arweid schaffe deede (des mache se sowieso), sondern was zu saache hädde. Was fär Länder in de Dritte Welt gilt, is aa wohr fär onnare Strukdure, wie die kaddolisch Käärsch. Fraue draache do (ehreamtlisch!) die Hauptlascht on de Basis. Schunsch hawwe se nädd viel zu melde un sin vun Positione ausgschlosse, wo die Käärsch un  die Gsellschaft voll vun ihre Begawunge un Stärke profidiere kännt. Hädde Sie Ongscht vor ännare Päbschdin? Isch nädd!    Sin Fraue also die bessare Mensche? Isch glaab nädd. Awwa sie stehe dem Prinzip stark-statt-mächtig oft näher wie viel Männa. Deshalb känne se dezu beidraache, dass Brobläme gelöst wärre odda nädd entstehe. Mit mehr Fraue in entspreschende Positione, deede weder Kriege, noch Unnaentwicklung, noch die Vernischdung vun Finanzmasse, noch die Missbrauchs- un Misshandlungssaue-reie,  noch die Vergiftung vun Lebensmittel mit Dioxine, noch onnare Exzesse vun Menscheverachdung in dem Ausmaß vorkumme, wies der Fall is.     Hans-Peter Schwöbel    Mehr lust- und anspruchsvolle Texte in Mannheimer Mundart in:  Hans-Peter Schwöbel:  Monnema Fetzä  Am Ostufer der Abendröte.  Satire und Poesie. Hörbuch-CD.  Musik: Adax und Edith Dörsam. Sprecher: Hans-Peter Schwöbel.  Feuerbaum-Verlag. ISBN 3-925897-06-2.  Und verlag regionalkultur. ISBN  3-89735-417-9.  Mannheim 2005.    und    Hans-Peter Schwöbel:  Schwöbels Woche. Kolumnen in Mannheimer Mundart.  verlag regionalkultur. ISBN 3-89735-417-9.  Ubstadt-Weiher  Heidelberg  Neustadt a.d.W. - Basel 2009.